Vrystaatse sakeman in sy huis doodgeskiet | Netwerk24
Deur Marietjie Gericke 30 Oktober 2017 16:17
Sarel ErxlebenFoto: Facebook
’n Sakeman van Sasolburg, Sarel Erxleben (62), is vroeg Maandagoggend in sy nuwe huis in Deneysville doodgeskiet.
Die voorval is bekend gemaak deur Andries Cilliers op Facebook wat geskryf het sy 12-jarige neef het by Erxleben gekuier. “Hulle het die oom (Erxleben) nege keer geskiet. Hy het dit nie gemaak nie en is so pas oorlede,” het Cilliers om 09:26 geskryf.
“My neef is vasgebind en gemartel. Dankie Here dat jy my neef se lewe bespaar het. Hoeveel nog? Ons moet bid, iets moet verander,” het Cilliers geskryf.
Hy het ook geskryf: “Erxleben is ’n sakeman van Sasolburg. Hy besit die besighede en gebou langs die Van Riebeeck-tehuis vir bejaardes.”
Na wat verneem word, was Erxleben ook die eienaar van die New Dawn-pandjieswinkel in Sasolburg.
Die bejaardes en ons as personeel van die tehuis is almal uiters geskok om te hoor dat hy vermoor is.
Hy was lid van ’n groot familie wat verskeie sakebelange in Sasolburg het, maar was nooit getroud nie en het nie kinders nie.
Gerda Lubbe, bestuurder van die Van Riebeeck-tehuis vir bejaardes, sê Erxleben was ’n vriendelike en baie aangename en minsame mens.
“Ons het ’n baie goeie werkverhouding met hom gehad aangesien hy ’n baie ruim hart vir ons bejaardes gehad het wat gereeld by hom gekoop het. Die bejaardes en ons as personeel van die tehuis is almal uiters geskok om te hoor dat hy vermoor is.”
Lubbe sê Erxleben het ook woonstelle bo-op sy kafee en pandjieswinkel gehad. Hy het lank in een van die woonstelle gebly.
“Hy het ook by ons store gehuur en sy huurgeld gereeld hier kom betaal.”
Russell Meiring, ER24-woordvoerder, het bevestig dat hul paramedici Erxleben in sy huis probeer red het.
Erxleben was ’n lidmaat van die NG Kerk Fontein in Sasolburg waar hy vir ’n lang ruk koster was.
Ds. Hans van Deventer, afgetrede predikant van die gemeente, sê hy onthou Erxleben “ as ’n toegewyde Christen en as koster getrou in sy werk”.
“Hy het vir baie jare sy bejaarde ma, wat die oudste lidmaat in ons kerk was, versorg. Sy was ’n invalide wat in ’n rolstoel gesit het. Sy is sowat twee jaar gelede oorlede.”
“Toe hulle daar aankom, is hulle na die slaapkamer waar hy in ’n kritieke toestand was.
“Hy is na ’n nabygeleë hospitaal gebring waar hy oorlede is.”
Meer oor: Sasolburg | Deneysville | Ondersoek | Moord | Polisie
SA soldaat wat deur kollega gedood is, was ma
Kyk: Laaste eer aan vermoorde boer
SA soldaat in Kongo skiet glo vriendin dood